Απόφαση της Επιτροπής

της 13ης Νοεμβρίου 2002

σχετικά με χρηματοδοτική συμμετοχή της Κοινότητας στην κάλυψη των δαπανών που πραγματοποιήθηκαν από την Ελλάδα, την Ισπανία, τη Γαλλία, τις Κάτω Χώρες, την Αυστρία, την Πορτογαλία και τη Φινλανδία σχετικά με την καταπολέμηση οργανισμών επιβλαβών για τα φυτά ή τα φυτικά προϊόντα

[κοινοποιηθείσα υπό τον αριθμό Ε(2002) 4372]

(Τα κείμενα στην ελληνική, ισπανική, γαλλική, ολλανδική, γερμανική, πορτογαλική, σουηδική και φινλανδική γλώσσα είναι τα μόνα αυθεντικά)

(2002/889/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000(1), περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα (στο εξής "η οδηγία"), όπως τροποποιήθηκε από την οδηγία 2002/36/ΕΚ της Επιτροπής(2), και ιδίως το άρθρο 23,

Εκτιμώντας τα ακόλουθα:

(1) Σύμφωνα με την οδηγία, η Κοινότητα μπορεί να χορηγεί στα κράτη μέλη χρηματοδοτική ενίσχυση για την κάλυψη δαπανών που σχετίζονται άμεσα με ληφθέντα ή προβλεπόμενα μέτρα τα οποία είναι αναγκαία για την καταπολέμηση επιβλαβών οργανισμών που εισήχθησαν στην Κοινότητα από τρίτες χώρες ή από άλλες περιοχές της Κοινότητας, με στόχο την εξάλειψή τους ή, αν αυτό δεν είναι δυνατό, την μη εξάπλωσή τους.

(2) Η Ελλάδα, η Ισπανία, η Γαλλία, οι Κάτω Χώρες, η Αυστρία, η Πορτογαλία και η Φινλανδία κατήρτισαν, κάθε μια ξεχωριστά, πρόγραμμα ενεργειών με στόχο την εξάλειψη επιβλαβών για τα φυτά οργανισμών που εισήχθησαν στο έδαφος τους. Στα προγράμματα αυτά διευκρινίζονται οι επιδιωκόμενοι στόχοι, τα μέτρα που έχουν ληφθεί, η διάρκεια και το κόστος τους. Οι εν λόγω χώρες ζήτησαν να τους χορηγηθεί κοινοτική χρηματοδοτική ενίσχυση για τα ανωτέρω προγράμματα εντός της προθεσμίας που προβλέπεται στην οδηγία.

(3) Οι τεχνικές πληροφορίες που παρασχέθηκαν από την Ελλάδα, την Ισπανία, τη Γαλλία, τις Κάτω Χώρες, την Αυστρία, την Πορτογαλία και τη Φινλανδία, επέτρεψαν στην Επιτροπή να αναλύσει την κατάσταση με ακρίβεια και διεξοδικότητα· οι πληροφορίες αυτές εξετάσθηκαν επίσης από τη μόνιμη φυτοϋγειονομική επιτροπή. Η Επιτροπή συνεπέρανε ότι πληρούνται οι προϋποθέσεις για τη χορήγηση χρηματοδοτικής ενίσχυσης.

(4) Συνεπώς, πρέπει να χορηγηθεί κοινοτική χρηματοδοτική ενίσχυση για την κάλυψη των δαπανών των εν λόγω προγραμμάτων.

(5) Η χρηματοδοτική συμμετοχή της Κοινότητας μπορεί να καλύψει έως και 50 % των επιλέξιμων δαπανών. Εκτός από τα προγράμματα για τα οποία πρέπει να εφαρμοστεί συντελεστής μείωσης σύμφωνα με το άρθρο 23 παράγραφος 5 τρίτο εδάφιο, η χρηματοδοτική συμμετοχή της Κοινότητας για τους σκοπούς της παρούσας απόφασης πρέπει να καθορισθεί εν γένει σε 50 %. Σημειωτέον ότι τα προγράμματα έχουν τύχει ισότιμης μεταχείρισης.

(6) Παράταση της περιόδου εφαρμογής των μέτρων εξάλειψης χορηγήθηκε, όπως προβλέπεται στο άρθρο 23 παράγραφος 5 τρίτο εδάφιο της οδηγίας, σε ορισμένα υφιστάμενα προγράμματα στην Αυστρία και στην Πορτογαλία, δεδομένου ότι από την εξέταση της κατάστασης συνήχθη το συμπέρασμα ότι οι στόχοι των προαναφερθέντων μέτρων εξάλειψης μπορούν να επιτευχθούν εντός λογικού χρονικού διαστήματος. Η χρηματοδοτική συμμετοχή της Κοινότητας στα εν λόγω προγράμματα μειώθηκε σταδιακά, σύμφωνα με το άρθρο 23 παράγραφος 5 τρίτο εδάφιο.

(7) Οι δαπάνες τις οποίες πραγματοποίησαν η Ελλάδα, η Ισπανία, η Γαλλία, οι Κάτω Χώρες, η Αυστρία, η Πορτογαλία και η Φινλανδία και οι οποίες λαμβάνονται υπόψη στην παρούσα απόφαση, αφορούν άμεσα τα μέτρα που μνημονεύονται στο άρθρο 23 παράγραφος 2 στοιχεία α) και β) της οδηγίας.

(8) Η ενίσχυση που μνημονεύεται στο άρθρο 2 της παρούσας απόφασης χορηγείται με την επιφύλαξη άλλων μέτρων που έχουν ληφθεί ή πρόκειται να ληφθούν και είναι απαραίτητα για την επίτευξη του στόχου της εξάλειψης ή της καταπολέμησης των συναφών επιβλαβών οργανισμών.

(9) Η παρούσα απόφαση εφαρμόζεται με την επιφύλαξη της εξακρίβωσης από την Επιτροπή, σύμφωνα με το άρθρο 24 της οδηγίας, κατά πόσο η εισαγωγή του εν λόγω επιβλαβούς οργανισμού οφείλεται σε ανεπαρκείς ελέγχους ή επιθεωρήσεις, και των συνεπειών της εξακρίβωσης αυτής.

(10) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(3), τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες, χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Ο οικονομικός έλεγχος των ανωτέρω μέτρων διέπεται από τα άρθρα 8 και 9 του εν λόγω κανονισμού.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η χορήγηση χρηματοδοτικής ενίσχυσης για την κάλυψη των δαπανών που πραγματοποιήθηκαν από την Ελλάδα, την Ισπανία, τη Γαλλία, τις Κάτω Χώρες, την Αυστρία, την Πορτογαλία και τη Φινλανδία και οι οποίες συνδέονται άμεσα με τα αναγκαία μέτρα που καθορίζονται στο άρθρο 23 παράγραφος 2 της οδηγίας 2000/29/ΕΚ και ελήφθησαν για την καταπολέμηση των οργανισμών τους οποίους αφορούν τα προγράμματα εξάλειψης που απαριθμούνται στο παράρτημα της παρούσας απόφασης.

Άρθρο 2

1. Το ανώτατο ποσό της χρηματοδοτικής ενίσχυσης που μνημονεύεται στο άρθρο 1 ανέρχεται σε 1344247 ευρώ.

2. Τα ανώτατα ποσά της χρηματοδοτικής συμμετοχής της Κοινότητας για κάθε πρόγραμμα εξάλειψης και για κάθε έτος εφαρμογής του είναι αυτά που μνημονεύονται στο παράρτημα της παρούσας απόφασης.

3. Το ανώτατο ποσό της κοινοτικής χρηματοδοτικής συμμετοχής για τα υπό εξέταση κράτη μέλη έχει ως εξής:

- 1472 ευρώ για την Ελλάδα,

- 97017 ευρώ για την Ισπανία,

- 377571 ευρώ για τη Γαλλία,

- 64374 ευρώ για τις Κάτω Χώρες,

- 57873 ευρώ για την Αυστρία,

- 662793 ευρώ για την Πορτογαλία,

- 83147 ευρώ για τη Φινλανδία.

Άρθρο 3

1. Με την επιφύλαξη των ελέγχων της Επιτροπής σύμφωνα με το άρθρο 24 της οδηγίας 2000/29/ΕΚ, το ποσό της χρηματοδοτικής συμμετοχής της Κοινότητας καταβάλλεται μόνο εφόσον παρασχεθούν στην Επιτροπή αποδεικτικά στοιχεία για τα ληφθέντα μέτρα, βάσει τεκμηρίωσης σχετικά με την εκδήλωση και την εξάλειψη των υπό εξέταση επιβλαβών οργανισμών.

2. Τα έγγραφα που μνημονεύονται στην παράγραφο 1 επισυνάπτονται σε αίτηση η οποία περιλαμβάνει υποχρεωτικά:

α) γενικές πληροφορίες όσον αφορά την εμφάνιση του υπό εξέταση επιβλαβούς οργανισμού, περιλαμβανομένων λεπτομερών στοιχείων για την ημερομηνία κατά την οποία εκφράστηκε υπόνοια ή επιβεβαιώθηκε η παρουσία του υπό εξέταση επιβλαβούς οργανισμούς καθώς και η εικαζόμενη προέλευση·

β) αντίγραφο της κοινοποίησης της εμφάνισης του εν λόγω επιβλαβούς οργανισμού, σύμφωνα με το άρθρο 16 παράγραφος 1 ή παράγραφος 2 της οδηγίας 2000/29/ΕΚ·

γ) τα απαραίτητα μέτρα που έχουν ληφθεί ή πρόκειται να ληφθούν για την καταπολέμηση του εν λόγω επιβλαβούς οργανισμού, την αναμενόμενη διάρκειά τους και, εφόσον υπάρχουν, τα επιτευχθέντα αποτελέσματα, το πραγματικό ή το κατ' εκτίμηση ύψος των δαπανών που έχουν πραγματοποιηθεί ή πρόκειται να πραγματοποιηθούν, καθώς και το μέρος των δαπανών που χρηματοδοτούνται ή πρόκειται να χρηματοδοτηθούν με δημόσια κεφάλαια. Η διάρκεια δεν πρέπει να υπερβαίνει τα δύο έτη μετά την ημερομηνία εμφάνισης του εν λόγω επιβλαβούς οργανισμού, εκτός από δεόντως αιτιολογημένες περιπτώσεις·

δ) πληροφορίες σχετικά με τους ελέγχους, δοκιμασίες και άλλες ενέργειες για τον προσδιορισμό της φύσης και της έκτασης που έχει λάβει η εμφάνιση του εν λόγω επιβλαβούς οργανισμού, περιλαμβανομένης της μεθόδου που έχει χρησιμοποιηθεί για τις ενέργειες αυτές·

ε) την προβλεπόμενη από το νόμο ειδοποίηση με την οποία ζητείται η λήψη μέτρων όπως η καταστροφή, η απολύμανση, η αποστείρωση κ.λπ. καθώς και επίσημη περιγραφή και αξιολόγηση των επιτευγμάτων/αποτελεσμάτων, συμπεριλαμβανομένης της περιγραφής των μεθόδων που έχουν χρησιμοποιηθεί για τα εν λόγω μέτρα·

στ) τα στοιχεία της παρτίδας σύμφωνα με τις διατάξεις του άρθρου 23 παράγραφος 4 της οδηγίας 2000/29/ΕΚ ή, αν δεν είναι δυνατόν, τους λόγους που καθιστούν αδύνατη την ταυτοποίηση.

3. Επιπλέον, τα κράτη μέλη υποβάλλουν επίσης τον κατάλογο των ποσών, χωρίς ΦΠΑ και άλλους φόρους, τα οποία έχουν καταβληθεί ή πρόκειται να καταβληθούν για την εφαρμογή των μέτρων που απαιτούνται για την καταπολέμηση του εν λόγω επιβλαβούς οργανισμού καθώς και του μέρους των ποσών αυτών που καλύπτονται από δημόσια χρηματοδότηση. Για κάθε είδος μέτρων, πρέπει να παρέχονται επίσης:

α) για τους ελέγχους και τις αναλύσεις, οι οποίες προβλέπονται στην παράγραφο 2 στοιχείο δ), ένας συνοπτικός πίνακας ο οποίος θα περιλαμβάνει, μεταξύ άλλων, τις ημερομηνίες κατά τις οποίες διενεργήθηκαν οι έλεγχοι, τις τοποθεσίες και το ανά μονάδα κόστος·

β) για τα μέτρα που μνημονεύονται στην παράγραφο 2 στοιχείο ε), ο κατάλογος των εκμεταλλεύσεων/τοποθεσιών καθώς και η ποσότητα των φυτών/εκτάσεων στις οποίες έχουν εφαρμοσθεί τα μέτρα αυτά.

Άρθρο 4

Η παρούσα απόφαση απευθύνεται στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στο Βασίλειο της Ολλανδίας, στη Δημοκρατία της Αυστρίας, στη Δημοκρατία της Πορτογαλίας και στη Δημοκρατία της Φινλανδίας.

Βρυξέλλες, 13 Νοεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 116 της 3.5.2002, σ. 16.

(3) ΕΕ L 160 της 26.6.1999, σ. 103.

ΠΑΡΑΡΤΗΜΑ

ΠΡΟΓΡΑΜΜΑΤΑ ΕΞΑΛΕΙΨΗΣ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>